**ДОКЛАД**

**за извършена проверка в обект: „Производство на вина от грозде, гр. Клисура“, с местонахождение – област Пловдив, общ. Карлово, гр. Клисура, ул. „20-ти Април“ № 1, стопанисван от „МПИ“ АД.**

На основание План за контролната дейност за 2021 г. на РИОСВ – Пловдив, утвърден от Министъра на околната среда и водите, Заповеди № РД-24 от 05.02.2021г. и № РД-254 от 26.10.21г. на Директора на РИОСВ-Пловдив е извършена комплексна проверка на 08.11.2021 г. в обект: „Производство на вина от грозде, гр. Клисура“, с местонахождение – област Пловдив, общ. Карлово, гр. Клисура, ул. „20-ти Април“ № 1, стопанисван от „МПИ“ АД.

1. **Цел на проверката:**

Основна цел на проверката е установяване на нивото и степента на съответствие на дейността в обекта с изискванията, заложени в Закон за управление на отпадъците, Закон за водите и Закон за чистотата на атмосферния въздух,

**II. Проверени инсталации:**

Извършена е проверка на:

* отделение за първично винопроизводство;
* бутилиращо отделение;
* отделение с дестилационна колона за високо алкохолни напитки;
* склад за готова продукция;
* чилър система;
* горивен източник – котел за твърдо гориво;
* пречиствателно съоръжение;

**III. Констатации от проверката по компоненти и фактори:**

**1. *Фактор „Отпадъци”***

За генерираните от дейността отпадъци, дружеството е извършило класификация и притежава утвърдени от Директора на РИОСВ-Пловдив работни листове за класификация на отпадъци съгласно изискванията на Наредба № 2/2014г. Дружеството е осигурило места и съдове обозначени с табели за съхранение на генерираните отпадъци до предаването им на лица притежаващи съответните документи за последващо третиране. Представи се договор с „Еко скрап трейд“ ЕООД, за предаване на образуваните от дейността отпадъци. Дружеството води отчетност за образуваните производствени отпадъци в електронната система НИСО към ИАОС-София.

Дружеството пуска на пазара опаковани стоки след употребата на които се образуват масово разпространени отпадъци от опаковки. Представени са документи за заплатено възнаграждение към организацията по оползотворяване на отпадъци от опаковки „Екобулпак България“ АД, за период 01.03.2021г. до 31.05.2021г.

Не е представен договор с организация за оползотворяване на отпадъци от опаковки, както и удостоверение, че дружеството участва в колективна система по чл. 14, ал. 2, т. 2 от ЗУО и по чл. 28, т. 1 от Наредбата за опаковките и отпадъците от опаковки. Не се представиха се месечни справки-декларации по приложение № 15 от Наредба за определяне на реда и размера за заплащане на продуктова такса и счетоводни документи доказващи заплатено възнаграждение за период 01.01.2021г. до 28.02.2021г. и от 01.06.2021г. до 31.10.2021г.

**2. *Компонент „Атмосферен въздух“***

В момента на проверката в обекта се извършва филтриране на вина с цел стабилизация. Дестилационната колона с вместимост 1 тон е експлоатирана последно през кампанията 2020г.-2021г. За нуждите на дестилацията се използва горивен източник собственост на „Богдан мебел“ АД, който се използва от „МПИ“ АД съгласно договор. Към цех за първично винопроизводство е монтиран чилър, който не е в експлоатация към момента на проверката. При оглед се установи, че е зареден с хладилен агент R407С съгласно поставен етикет. Етикетът не съответства на чл. 12 от Регламент (ЕС) № 517/2014г. Не е представено досие на системата изготвено в съответствие с образеца по приложение № 3 към чл. 29, ал. 1 от Наредба № 1/2017г. В срока до 15.02.2021г. в РИОСВ-Пловдив не е представен обобщен отчет по приложение № 9 към чл. 35, ал.1 от Наредба №1/2017г. за ползваните инсталации. Дестилацията е извършвана в периода от края на февруари 2021г. до края на месец март 2021г., когато е извършвано изваряване на вино. За нуждите на дестилационната колона е използван котел ПКМ с мощност 2 МW работещ на твърдо гориво.

**3. *Компонент „Води„***

Помещенията в които се извършва производството на вина и високо алкохолни напитки са собственост на „Богдан мебел“ АД, което е преустановило дейността по производство на мебели и са отдадени с договор за ползване от „МПИ“ АД“.

Водоснабдяването на обекта е от водопроводната мрежа на гр. Клисура. На обекта се формират битово-фекални и производствени отпадъчни води. По информация от технолога на обекта, отпадъчните води се пречистват в пречиствателното съоръжение на „Богдан мебел“ АД. При извършен оглед на пречиствателното съоръжение се установи, че същото не функционира, обрасло е с храстова и дървесна растителност и в него няма наличие на отпадъчни води. На места се установи пропадане на терена.

**IV. Предписания, срокове за изпълнение, отговорници.**

С цел спазване на екологичното законодателство на оператора са дадени следните предписания с конкретен срок и отговорник:

1. Да се представи в РИОСВ-Пловдив информация за състоянието на пречиствателното съоръжение и възможността му да пречиства формираните отпадъчни води от обекта, както и да се посочи приемника отпадъчните води.

Срок: 15.11.2021г.

Отговорник: Управител на „МПИ“ АД

2. При невъзможност пречиствателното съоръжение да бъде въведено в експлоатация да се предприемат действия за недопускане заустване на отпадъчни води, както в р. Стряма, така и в почвата. За предприетите действия да се уведоми писмено РИОСВ-Пловдив.

Срок: 08.12.2021г.

Отговорник: Управител на „МПИ“ АД

3. В случай, че има изпълнено заустване на отпадъчни води във воден обект, да се подаде заявление в БДИБР-Пловдив за получаване на разрешително по чл. 46, ал. 1, т. 3, буква „Б“ от Закона за водите.

Срок: Постоянен.

Отговорник: Управител на „МПИ“ АД

4. Да се представи в РИОСВ-Пловдив подробна справка за броя отработени часове и номинален разход на гориво на котел ПКМ-2 МW, ползван за нуждите на дестилацията за период от 01.01.2019г. до 31.10.2021г.

Срок: 15.11.2021г.

Отговорник: Управител на „МПИ“ АД

5. Да се представи в РИОСВ-Пловдив досие на чилърната система изготвено в съответствие с образеца по приложение № 3 към чл. 29, ал. 1 от Наредба № 1/2017г. с нанесени проверки за течове.

Срок: 15.11.2021г.

Отговорник: Управител на „МПИ“ АД

6. Да се представи в РИОСВ-Пловдив договор с организация за оползотворяване на отпадъци от опаковки, както и удостоверение, че дружеството участва в колективна система по чл. 14, ал. 2, т. 2 от ЗУО и по чл. 28, т. 1 от Наредбата за опаковките и отпадъците от опаковки.

Срок: 15.11.2021г.

Отговорник: Управител на „МПИ“ АД

7. Да се представят в РИОСВ-Пловдив месечни справки-декларации по приложение № 15 от Наредба за определяне на реда и размера за заплащане на продуктова такса за период 01.01.2021г. до 31.10.2021г.и счетоводни документи доказващи заплатено възнаграждение за горецитирания период.

Срок: 15.11.2021г.

Отговорник: Управител на „МПИ“ АД

**V. Съответствие, последващ контрол**

Предписанието дадено в точка 1 е частично изпълнено, предписания 4, 5, 6 и 7 са изпълнени в срок, а другите подлежат на изпълнение в текущ порядък.

За констатираните несъответствия с екологичното законодателство ще бъдат предприети административно наказателни действия.

**УТВЪРДИЛ:**

**ИВАЙЛО ЙОТКОВ**

*Директор на РИОСВ - Пловдив*